Adrianus, episcopus, servus servorum Dei, dilectis filiis Nigello abbati Prulliacensi ejusque fratribus tam praesentibus quam futuris regularem vitam professis in perpetuum quoties illud nobis petitur. Quod religioni et honestati noscitur convenire, animo nos decet libenti concedere, et petentium desideriis congruum suffragium impertire; quapropter, dilecte in Domino fili, tuis justis postulationibus clementer annuimus, et praefatum monasterium, cui Deo aucthore praesse dignosceris, sub beati Petri et nostra protectione suscipimus et praesentis scripti patrocinio communimus; statuentes quascumque possessiones, quaecumque bona eadem ecclesia in praesentiarum juste et canonice possidet aut in futurum, concessione pontificum, largitione regum vel principum, oblatione fidelium seu aliis justis modis praestante Domino poterit adipisci, firma vobis, vestrisque successoribus et illibata permaneant; in quibus haec proprius duximus exprimenda vocabulis, grangiam de Belveez cum appenditiis suis, grangiam Villae Boleni cum appenditiis suis, terram de Eschol, boscum de Trembley, grangiam Agrimontis cum appenditiis suis et Boscum Comitis, qui est apud Agrimontem, cum appenditiis suis, grangiam de Coldrey cum appenditiis suis, boscum qui dicitur Brusy, boscum qui dicitur Amalrici, molendinum de Blenes, terras vineae Joannis, piscaturam de Rosilum cum pratis suis, prata de Flis et de Prepol, piscaturam de Campo Petroso, cum molendino et pratis, molendinum de Estrees; sane novalium vestrorum, quae propriis manibus aut sumptibus colitis, sive de nutrimentis vestrorum animalium decimas a vobis nullus praesumat exigere; decernimus ergo, ut nulli hominum liceat praefatum monasterium temere perturbare, aut ejus possessiones auferre, vel oblatas retinere, minuere, aut aliquibus vexationibus fatigare, sed omnia integra conserventur, eorum, pro quorum gubernatione et sustentatione concessa sunt, usibus omnimodis profutura; si qua igitur ecclesiastica saecularisve persona hanc nostrae constitutionis paginam sciens contra eam temere venire tentaverit, secundo tertiove commonita, si non satisfactione congruâ emendaverit, potestatis honorisque sui dignitate caveat, eamque se divino judicio existere de perpetuâ iniquitate cognoscat, et a sanctissimo corpore et sanguine Dei et Domini nostri Jesu Christi aliena fiat, atque in extremo examine divinae ultioni subjaceat, cunctis autem eodem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen... Ego Adrianus catholicae ecclesiae episcopus.